เร่งปั๊มฟื้นศก. เบิกจ่ายงบเจ๋ง1.62ล้านล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — เบิกจ่ายงบปี 2553 เกินเป้า 1.76% งบลงทุนเกินเป้า 4.15% เร่งผลักงบปีนี้เข้าสู่ระบบเศรษฐกิจโดยเร็ว
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า การเบิกจ่ายงบ ประมาณปี 2553 ในภาพรวมสามารถเบิกได้ถึง 1.62 ล้านล้านบาท หรือ 95.76% สูงกว่าเป้าที่ตั้งไว้ 1.76% แยกเป็นรายจ่ายประจำ 1.44 ล้านล้านบาท หรือ 98.37% สูงกว่าเป้า 1.65% งบลงทุนเบิกจ่ายได้ 1.83 แสนล้านบาท หรือ 79.15% สูงกว่าเป้าถึง 4.15%
ทั้งนี้ เงินโครงการลงทุนภายใต้แผนปฏิบัติการไทยเข้มแข็ง 2555 วงเงินรวมทั้งสิ้น 3.49 แสนล้านบาทนั้น สามารถเบิกจ่ายได้ถึง 2.34 แสนล้านบาท คิดเป็น 73.08% ของจำนวนเงินจัดสรร 3.2 แสนล้านบาท
นายรังสรรค์ กล่าวว่า ในปีงบประมาณ 2554 คณะรัฐมนตรีได้เห็นชอบมาตรการและแนวทางเร่งรัดติดตามการใช้จ่ายเงิน และได้กำหนดเป้าหมายการเบิกจ่ายงบประมาณในภาพรวมไว้ที่ 93% ของวงเงินงบประมาณรายจ่าย 2.07 ล้านล้านบาท และเป้าหมายการเบิกจ่ายงบลงทุนไว้ที่ 72% สำหรับเงินโครงการลงทุนไทยเข้มแข็งกำหนดการเบิกจ่ายไว้ 100% 
“ถึงแม้ว่าขณะนี้ภาครัฐกำลังประสบกับปัญหาค่าเงินบาทแข็งค่าขึ้น ที่อาจจะกระทบต่อการจัดเก็บรายได้ และอาจทำให้มีเงินหมุนเวียนในระบบน้อยลง แต่จะเร่งรัดให้เงินงบประมาณเข้าสู่ระบบโดยเร็วที่สุด” นายรังสรรค์ กล่าว